钦定古今图书集成/明伦汇编/氏族典/第335卷 > 刘亮
## 钦定古今图书集成/明伦汇编/氏族典/第335卷 > 刘亮

按《周书刘亮传》，“亮，中山人也，本名道德。祖祐连，魏蔚
州刺史。父持真，镇远将军。亮少倜傥，普泰初，从贺拔
岳西征，以功拜大都督，封广兴县子。侯莫陈悦害岳，
亮与诸将谋迎太祖。悦平，悦之党豳州刺史孙定儿
仍据州不下，太祖令亮袭之，亮将二十骑，先竖纛于
近城高岭，即驰入城中，麾兵斩定儿，贼党降服。魏孝”
武西迁，以迎驾功，除使持节、左大都督、南秦州刺史。
大统元年，以复潼关功，进位车骑大将军，迁开府仪
同三司、大都督，进爵长广郡公。亮以勇敢见知，为时
名将。太祖曰：“卿文武兼资，即孤之孔明也。”乃赐名亮，
并赐姓侯莫陈氏。十年，出为东雍州刺史，卒。子昶，大
象中，位至柱国、秦灵二州总管，封彭国公。昶弟靖，天
水郡守。靖弟恭，开府仪同三司、饶阳县伯。恭弟干，上
仪同三司、褒中侯。